钦定古今图书集成/理学汇编/学行典/第021卷 > 皇极经世心易发微二 > 《先后天辨》
## 钦定古今图书集成/理学汇编/学行典/第021卷 > 皇极经世心易发微二 > 《先后天辨》

自河洛出，而《易》之体已立；八卦演，而《易》之用始行。《易》
一也，而有先天、后天之说者，何哉？盖未得卦先得数，
以数起卦，故曰“先天”；未得数先得卦，以卦起数，故曰
“后天。”先天乃已露之机，后天为未来之象。夫惟其已
露也，则凡事有所执著，因事谋为，出于占问之下，而
始知其吉凶矣。夫惟其未来也，则触景触物而皆成
卦，是未有所知，出于仓卒之际，而休咎见焉。此先天
所以为易测，而后天则为难知也。然先天专以宾主
而不用爻辞，后天以爻辞而又兼宾主断者，何也？盖
先天为伏羲之所画，虽有《易》理而无卦画，无卦画则
无易书，无易书故不用《周易》爻辞，而专以宾主断也。
后天为文王、周公、孔子之所系，是有卦画也。有卦画
则有《易书》，有易书故用《周易》爻辞，而无宾主断也。后
之起数者，昧先后之分，窒变通之妙。或起后天而不
加时为断；或起先天而以坎一、坤二、震三、巽四为例，
此乃牵合附会，而皆不应也。殊不知先天后天自有
分别。盖圣人作《易》，画卦始于太极，两仪、四象，皆是加
一倍数自成干一、兑“二、离三、震四、巽五、坎六、艮七、《坤》
八之数，此先天也。坎一、《坤》二、震三、《巽》四、《干》六、《兑》七、《艮》
八、《离》九，五寄《坤》十寄艮”，此后天也。故凡起卦，只合以
此为用，而取诸卦气，以定事应之期。如干兑则应于
庚辛及五金之日，《干》或应于戌亥月日时，《兑》或应于
申酉月日时，震巽应于甲乙及五木之日，震取寅卯，
巽取“辰巳”之类，此为先天之应期也。后天则以卦数
加时数而总之，而分行立坐卧，以定事应之期也。故
坐则静，行则动，立则半动半静也。静则迟，动则速，半
动半静，则半迟半速也。坐则祸福应在二卦成数之
期，立则应在二卦中分之期，行则应在二卦三分之
期，此后天之应也。然卦数时数者，应近而不能决诸
远，必合先天后天之卦数，通同取决、庶几其可也。